Proposta għal deċiżjoni tal-Kunsill dwar il-konklużjoni tal-Ftehim bejn l-Unjoni Ewropea u l-Istati Uniti tal-Amerika dwar l-ipproċessar u t-trasferiment ta’ Dejta ta’ Messaġġi Finanzjarji mill-Unjoni Ewropea lejn l-Istati Uniti tal-Amerika għall-finijiet tal-Programm dwar ir-Rintraċċar tal-Finanzjament tat-Terroriżmu /* KUMM/2009/0703 finali - NLE 2009/0190 */





[pic] | KUMMISSJONI EWROPEA | Brussel 17.12.2009 KUMM(2009)703 finali 2009/0190 (NLE) Proposta għal DEĊIŻJONI TAL-KUNSILL dwar il-konklużjoni tal-Ftehim bejn l-Unjoni Ewropea u l-Istati Uniti tal-Amerika dwar l-ipproċessar u t-trasferiment ta’ Dejta ta’ Messaġġi Finanzjarji mill-Unjoni Ewropea lejn l-Istati Uniti tal-Amerika għall-finijiet tal-Programm dwar ir-Rintraċċar tal-Finanzjament tat-Terroriżmu MEMORANDUM TA’ SPJEGAZZJONI - Il-Kunsill tal-Ġustizzja u l-Intern tat-30 ta’ Novembru 2009 awtorizza lill-Presidenza tal-Kunsill tal-Unjoni Ewropea biex tiffirma ftehim interim bejn l-Unjoni Ewropea u l-Istati Uniti tal-Amerika dwar l-ipproċessar u t-trasferiment ta’ Dejta ta’ Messaġġi Finanzjarji mill-UE lejn l-Istati Uniti għall-finijiet tal-Programm dwar ir-Rintraċċar tal-Finanzjament tat-Terroriżmu (TFTP). Il-Ftehim ġie ffirmat mill-Partijiet fit-30 ta’ Novembru 2009 u se jiġi applikat proviżorjament mill-1 ta’ Frar 2010. Il-Ftehim idum sa massimu ta’ 9 xhur u aktar 'il quddiem se jiġi sostitwit permezz ta' ftehim fit-tul. - L-għan tal-Ftehim tat-30 ta’ Novembru 2009 hu li jiżgura l-issoktar tat-TFTP li ilu jeżisti minn tmiem l-2001 u li abbażi tiegħu id-Dipartiment tat-Teżor tal-Istati Uniti ħareġ ċitazzjonijiet amministrattivi fuq il-fergħa tal-Istati Uniti tas-Soċjetà għat-Telekomunikazzjoni Finanzjarja Interbankarja Dinjija (SWIFT) għat-trasferiment lid-Dipartiment tat-Teżor ta’ settijiet limitati ta’ dejta ta’ messaġġi finanzjarji li jgħaddu permezz tan-netwerk tal-messaġġi finanzjarji tas-SWIFT. Kien hemm bżonn li l-UE u l-Istati Uniti jidħlu fil-Ftehim tat-30 ta’ Novembru 2009 minħabba li l-arkitettura l-ġdida tas-sistemi tas-SWIFT li ilha operazzjonali mill-1 ta’ Jannar 2010 kienet qed tissogra li timmina sostanzjalment il-benefiċċju tat-TFTP mhux l-anqas għall-Unjoni Ewropea. **** - Kmieni fl-2007 il-Presidenza tal-Kunsill tal-Unjoni Ewropea u l-Kummissjoni Ewropea daħlu f'taħdidiet mad-Dipartiment tat-Teżor tal-Istati Uniti rigward l-ipproċessar min-naħa ta’ dan tal-aħħar tad-dejta personali li toriġina mill-UE li jsir aċċess għaliha taħt it-TFTP. Bħala riżultat dirett ta’ dawn it-taħdidiet, id-Dipartiment tat-Teżor għamel sensiela ta' impenji lill-Unjoni Ewropea f'Ġunju tal-2007 ("ir-Rappreżentazzjonijiet tat-TFTP")[1]. Ir-Rappreżentazzjonijiet tat-TFTP espressament jillimitaw l-ipproċessar mit-Teżor tad-dejta personali li toriġina mill-UE li jkun sar aċċess għaliha taħt it-TFTP. Il-limitazzjonijiet jinkludu, pereżempju, li d-dejta se tiġi pproċessata esklużivament għal finijiet ta' kontra t-terroriżmu, li d-dejta jista' jsir aċċess għaliha biss jekk minn qabel tkun diġà teżisti rabta mat-terroriżmu (jiġifieri ma ssir l-ebda estrazzjoni tad-dejta) u obbligu li d-dejta titħassar wara ċertu perjodu. Barra minn hekk, ir-Rappreżentazzjonijiet tat-TFTP jiddikjaraw li l-Kummissjoni tista’ taħtar “persuna eminenti Ewropea” li tivverifika u tirrapporta lill-Kummissjoni dwar kemm it-Teżor tal-Istati Uniti qed jonora l-impenji tiegħu. - F’Marzu tal-2008 il-Kummissjoni ħabbret li ħatret lill-Imħallef Jean-Louis Bruguière bħala l-“persuna eminenti Ewropea” tat-TFTP li r-rwol tiegħu kellu jkun li jivverifika li t-TFTP jiġi implimentat b’konformità mar-Rappreżentazzjonijiet. L-Imħallef Bruguière lesta l-ewwel rapport tiegħu f’Diċembru tal-2008. Ir-Rapport li ġie ppreżentat lill-Kunsill tal-Ġustizzja u l-Intern fi Frar tal-2009 u lill-Kumitat dwar il-Libertajiet Ċvili tal-Parlament Ewropew fi Frar u Settembru tal-2009, jsib li d-Dipartiment tat-Teżor tal-Istati Uniti jonora l-impenji li ġew stabbiliti fir-Rappreżentazzjonijiet tat-TFTP. Ir-Rapport jikkonkludi wkoll li t-TFTP iġġenera valur konsiderevoli għall-investigazzjoni mill-awtoritajiet tal-Istati Membri dwar it-terroriżmu u li l-awtoritajiet tal-Istati Membri kienu l-benefiċjarji ewlenin tal-informazzjoni miksuba permezz tat-TFTP[2]. Bħalissa m’hemm l-ebda ekwivalenti għat-TFTP fl-Unjoni Ewropea. **** - Il-Ftehim hu intiż li jipprevjeni u jiġġieled kontra t-terroriżmu u fl-istess waqt jirrispetta d-drittijiet fundamentali, u b’mod partikolari l-protezzjoni tad-dejta personali. Il-Ftehim bejn l-Unjoni Ewropea u l-Istati Uniti tal-Amerika dwar l-ipproċessar u t-trasferiment ta’ Dejta ta’ Messaġġi Finanzjarji mill-Unjoni Ewropea lejn l-Istati Uniti tal-Amerika għall-finijiet tal-Programm dwar ir-Rintraċċar tal-Finanzjament tat-Terroriżmu tat-30 ta’ Novembru 2009 hu maħsub biex jirrispetta bis-sħiħ id-drittijiet fundamentali minquxa fl-Artikolu 6 tat-Trattat dwar l-Unjoni Ewropea u l-prinċipji tal-proporzjonalità u l-ħtieġa marbuta mad-dritt tar-rispett għall-ħajja privata u familjari u l-protezzjoni tad-dejta personali kif stabbilita fl-Artikoli 7 u 8 tal-Karta dwar id-Drittijiet Fundamentali tal-Unjoni Ewropea. - L-Artikolu 218(6)(a) tat-Trattat dwar il-Funzjonament tal-Unjoni Ewropea jiddikjara li fil-każ tal-ftehimiet li jkompru l-oqsma li għalihom tapplika l-proċedura leġiżlattiva ordinarja, il-Kunsill għandu jadotta deċiżjoni li tikkonkludi l-ftehim, wara li tikseb il-kunsens tal-Parlament Ewropew. **** - Il-Kummissjoni għaldaqstant tirrakkomanda lill-Kunsill, wara li jikseb il-kunsens tal-Parlament Ewropew, biex jadotta deċiżjoni li tikkonkludi l-Ftehim bejn l-Unjoni Ewropea u l-Istati Uniti tal-Amerika dwar l-ipproċessar u t-trasferiment ta’ Dejta ta’ Messaġġi Finanzjarji mill-Unjoni Ewropea lejn l-Istati Uniti tal-Amerika għall-finijiet tal-Programm dwar ir-Rintraċċar tal-Finanzjament tat-Terroriżmu. 2009/0190 (NLE) Proposta għal DEĊIŻJONI TAL-KUNSILL dwar il-konklużjoni tal-Ftehim bejn l-Unjoni Ewropea u l-Istati Uniti tal-Amerika dwar l-ipproċessar u t-trasferiment ta’ Dejta ta’ Messaġġi Finanzjarji mill-Unjoni Ewropea lejn l-Istati Uniti tal-Amerika għall-finijiet tal-Programm dwar ir-Rintraċċar tal-Finanzjament tat-Terroriżmu IL-KUNSILL TA' L-UNJONI EWROPEA, Wara li kkunsidra t-Trattat dwar l-Unjoni Ewropea, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 82 (1)(d) u 87 (2)(a), flimkien mal-Artikolu 218 (6)(a) tiegħu, Wara li kkunsidra l-proposta mill-Kummissjoni , Wara li kkunsidra l-approvazzjoni tal-Parlament Ewropew[3], Billi: 1. Fis-27 ta’ Lulju 2009 il-Kunsill awtorizza lill-Presidenza tal-Kunsiill, assistit mill-Kummissjoni, li jiftaħ negozjati għal Ftehim bejn l-Unjoni Ewropea u l-Istati Uniti tal-Amerika dwar l-ipproċessar u t-trasferiment ta’ Dejta ta’ Messaġġi Finanzjarji mill-Unjoni Ewropea lejn l-Istati Uniti tal-Amerika għall-finijiet tal-Programm dwar ir-Rintraċċar tal-Finanzjament tat-Terroriżmu. 2. B’konformità mad-Deċiżjoni tal-Kunsill 2009/XXX tat-30 ta’ Novembru 2009[4] il-Ftehim bejn l-Unjoni Ewropea u l-Istati Uniti tal-Amerika dwar l-ipproċessar u t-trasferiment ta’ Dejta ta’ Messaġġi Finanzjarji mill-Unjoni Ewropea lejn l-Istati Uniti tal-Amerika għall-finijiet tal-Programm dwar ir-Rintraċċar tal-Finanzjament tat-Terroriżmu kien iffirmat fi ...., suġġett għall-konklużjoni tiegħu f’data aktar tard. 3. B’konformità mal-Artikolu tiegħu 15(2) id-dispożizzjonijiet tal-Ftehim għandhom japplikaw proviżorjament mill-1 ta’ Frar 2010 sakemm jidħol fis-seħħ. 4. Il-Ftehim għadu ma ġiex konkluż. Bid-dħul fis-seħħ tat-Trattat ta’ Liżbona fl-1 ta’ Diċembru 2009, il-proċeduri li se jiġu segwiti minn dak il-lat mill-Unjoni Ewropea huma rregolati mill-Artikolu 218 tat-Trattat dwar il-Funzjonament tal-Unjoni Ewropea. 5. Dan il-Ftehim għandu jkun konkluż. 6. [B’konformità mal-Artikolu 3 tal-Protokoll dwar il-Pożizzjoni tar-Renju Unit u l-Irlanda fir-rigward tal-qasam dwar il-Libertà, is-Sigurtà u l-Ġustizzja mehmuż mat-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea, ir-Renju Unit u l-Irlanda jieħdu sehem fl-addozzjoni ta’ din id-Deċiżjoni.] 7. B’konformità mal-Artikoli 1 u 2 tal-Protokoll dwar il-Pożizzjoni tad-Danimarka anness mat-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea, id-Danimarka mhijiex qiegħda tieħu sehem fl-adozzjoni ta' din id-Deċiżjoni, u mhijiex marbuta bil-Ftehim jew soġġetta għall-applikazzjoni tiegħu. IDDEĊIEDA KIF ĠEJ: Artikolu 1 Il-Ftehim bejn l-Unjoni Ewropea u l-Istati Uniti tal-Amerika dwar l-ipproċessar u t-trasferiment ta’ Dejta ta’ Messaġġi Finanzjarji mill-Unjoni Ewropea lejn l-Istati Uniti tal-Amerika għall-finijiet tal-Programm dwar ir-Rintraċċar tal-Finanzjament tat-Terroriżmu huwa b’hekk konkluż. It-test tal-Ftehim li għandu jiġi konkluż huwa mehmuż ma' din id-Deċiżjoni. Artikolu 2 Il-President tal-Kunsill għandu jaħtar lill-persuna li jkollha s-setgħa li ripproċedi, f'isem l-Unjoni Ewropea, għall-iskambju tal-istrumenti ta' approvazzjoni stabbiliti fl-Artikolu 15 tal-Ftehim, sabiex jesprimi l-kunsens tal-Unjoni Ewropea li tkun marbuta bil-Ftehim. Artikolu 3 Din id-Deċiżjoni għandha tidħol fis-seħħ dakinhar tal-adozzjoni tagħha. Id-Deċiżjoni għandha tkun ippubblikata f’ Il-Ġurnal Uffiċjali tal-Unjoni Ewropea. Id-data tad-dħul fis-seħħ tal-Ftehim se tiġi pubblikata f’ Il-Ġurnal Uffiċjali tal-Unjoni Ewropea . Magħmul fi Brussell, Għall-Kunsill Jacques BARROT Membru tal-Kummissjoni [1] Ir-Rappreżentazzjonijiet tat-TFTP, kienu rikonoxxuti mill-Unjoni Ewropea permezz ta' ittra fid-29 ta' Ġunju 2007. Ir-Rappreżentazzjonijiet tat-TFTP u l-ittra tal-UE bl-avviż tal-wasla kienu ppubblikati f’Il-Ġurmal Uffiċjali ĠU C 166/18 tal-20.7.2007 u ĠU C 166/26 tal-20.7.2007. [2] Ir-Rapport ta’ Diċembru tal-2008 mill-“persuna eminenti Ewropea” fih eżempji varji ta’ fejn l-intelligence miksuba permezz tat-TFTP kienet kondiviża mas-servizzi tal-Istati Membri tal-UE b’rabta mal-investigazzjoni, il-prevenzjoni u l-prosekuzzjoni tat-terroriżmu fl-Unjoni Ewropea. Ir-rapport jiddikjara wkoll li l-awtoritajiet tal-Istati Uniti ikkondividew madwar 1400 biċċa informazzjoni miksuba mit-TFTP mal-Istati Membri mill-2002. [3] ĠU C , , p. . [4] ĠU L , , p. .